CELEX: 32005D0816
Language: sk
Date: 2005-11-21 00:00:00
Title: 2005/816/ES,Euratom: Rozhodnutie Komisie z 21. novembra 2005 o povolení pre Estónsku republiku používať na výpočet základu vlastných zdrojov z DPH určité približné odhady [oznámené pod číslom K(2005) 4423]

24.11.2005   
            
            
               SK
            
            
               Úradný vestník Európskej únie
            
            
               L 305/37
            
         
      ROZHODNUTIE KOMISIE
   
   z 21. novembra 2005
   o povolení pre Estónsku republiku používať na výpočet základu vlastných zdrojov z DPH určité približné odhady
   [oznámené pod číslom K(2005) 4423]
   (Iba estónsky text je autentický)
   (2005/816/ES, Euratom)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na Zmluvu o založení Európskeho spoločenstva pre atómovú energiu,
   so zreteľom na nariadenie Rady (EHS, Euratom) č. 1553/89 z 29. mája 1989 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (1), a najmä na jeho článok 13,
   keďže:
   
               (1)
            
            
               Podľa článku 28 ods. 3 šiestej smernice Rady 77/388/EHS zo 17. mája 1977 o zosúladení právnych predpisov členských štátov týkajúcich sa daní z obratu – spoločný systém dane z pridanej hodnoty: jednotný základ jej stanovenia (2), ďalej len „šiesta smernica“, môžu členské štáty v prípade určitých transakcií naďalej poskytovať úľavy na dani alebo daň uplatňovať. Tieto transakcie je potrebné zohľadniť pri stanovení základu vlastných zdrojov z DPH.
            
         
               (2)
            
            
               Estónskej republike sa v ods. 1 písm. b) oddielu 7 (Dane) prílohy VI k Aktu o pristúpení Estónskej republiky k Európskym spoločenstvám (3) povoľuje na účely uplatňovania ustanovení článku 28 ods. 3 šiestej smernice poskytovať úľavy na dani v prípade určitých transakcií uvedených v prílohe F k šiestej smernici.
            
         
               (3)
            
            
               Estónska republika nie je schopná presne vypočítať základ vlastných zdrojov z DPH pre transakcie uvedené v prílohe F bode 17 k šiestej smernici. Je pravdepodobné, že administratívna záťaž spojená s takýmto výpočtom by bola neopodstatnená vzhľadom na vplyv týchto transakcií na celkový základ zdrojov z DPH Estónskej republiky. Estónska republika je schopná pre túto kategóriu transakcií uvedených v prílohe F k šiestej smernici urobiť výpočet použitím približných odhadov. V súlade s článkom 6 ods. 3 nariadenia (EHS, Euratom) č. 1553/89 by sa preto Estónskej republike malo povoliť vypočítať základ DPH s použitím približných odhadov.
            
         
               (4)
            
            
               Poradný výbor pre vlastné zdroje schválil správu, ktorá obsahuje stanoviská jeho členov k tomuto rozhodnutiu,
            
         PRIJALA TOTO ROZHODNUTIE:
   Článok 1
   Na účely výpočtu základu vlastných zdrojov z DPH sa Estónskej republike od 1. mája 2004 povoľuje použiť približné odhady pre túto kategóriu transakcií uvedenú v prílohe F k šiestej smernici:
   
               1.
            
            
               preprava cestujúcich (bod 17 prílohy F).
            
         Článok 2
   Toto rozhodnutie je určené Estónskej republike.
   
      V Bruseli 21. novembra 2005
      
         
            Za Komisiu
         
         Dalia GRYBAUSKAITĖ
         
         
            členka Komisie
         
      
   
   
      (1)  Ú. v. ES L 155, 7.6.1989, s. 9. Nariadenie zmenené a doplnené nariadením (ES) č. 807/2003 (Ú. v. EÚ L 122, 16.5.2003, s. 36).
   
      (2)  Ú. v. ES L 145, 13.6.1977, s. 1. Smernica naposledy zmenená a doplnená smernicou 2004/66/ES (Ú. v. EÚ L 168, 1.5.2004, s. 35).
   
      (3)  Ú. v. EÚ L 236, 23.9.2003, s. 812.